Sophie Løhde (V), 2025-11-06:
Tak for det, formand.
Det aktuelle verdensbillede har skærpet vores opmærksomhed på sundhedsberedskabet både herhjemme og internationalt.
Den geopolitiske uro og ikke mindst også erfaringerne fra covid-19 har vist os, hvor sårbare vi kan være, når adgangen til medicinsk udstyr svigter.
Vi ser løbende på, hvordan vi kan styrke det danske sundhedsberedskab, for når truslerne ændrer sig, skal vi reagere, og når vi løbende også får erfaringer, skal vi sørge for at bruge dem.
Det lovforslag, vi behandler her i dag, er en del af det arbejde, for med lovforslaget sikrer vi, at myndighederne kan handle hurtigt og målrettet, både når vi står i en alvorlig situation, eller hvis en alvorlig situation er under opsejling.
For det første foreslår vi, at myndighederne skal kunne få indblik i, hvor meget medicinsk udstyr der er til rådighed ude i regionerne og kommunerne, og hvor det medicinske udstyr befinder sig.
Det forudsætter, at Lægemiddelstyrelsen, når det vurderes fagligt nødvendigt, kan påbyde kommuner og regioner at indberette deres lagerbeholdninger og forbrug.
Formålet er med andre ord også at kunne skabe et nationalt overblik, så vi kan vurdere, om der er indtruffet eller der er på vej til at indtræffe en forsyningsmæssig nødsituation eller krisesituation.
Derfor kan jeg måske også benytte anledningen til at berolige Dansk Folkepartis ordfører i forhold til administrative konsekvenser, for formålet med den foreslåede indberetningspligt er jo, at Lægemiddelstyrelsen kan få den nødvendige viden til at kunne vurdere, om vi står i eller er på vej ind i en alvorlig situation.
Og her er der altså ikke tale om en løbende indberetningspligt ud til kommunerne og regionerne.
Der er derimod tale om en konkret indberetningspligt, som Lægemiddelstyrelsen kan pålægge kommuner og regioner, når situationens alvor tilsiger det.
Det vil sige, at vi skal gøre brug af det, når situationens alvor tilsiger, at vi er nødt til at kunne danne os det overblik, og kun i forhold til enkelte produkter inden for medicinsk udstyr, som kan vise sig at være kritiske i den enkelte situation.
For det andet foreslår vi med lovforslaget fra regeringen, at vi opretter et statsligt beredskab for medicinsk udstyr.
Det statslige beredskab for medicinsk udstyr skal sikre, at Lægemiddelstyrelsen har de nødvendige værktøjer i værktøjskassen i en krisesituation, eller hvis det er, at vi oplever alvorlige forsyningssvigt.
Det skal bl.a. understøtte, at udstyr kan blive fordelt effektivt og ligeligt på tværs af kommuner og regioner.
Beredskabet skal selvfølgelig selvsagt kun aktiveres, når det er fagligt nødvendigt på baggrund af en faglig indstilling fra landets Lægemiddelstyrelse.
Beredskabet skal ses som et supplement til de kommunale og regionale sundhedsberedskaber, som allerede i dag spiller en vigtig rolle.
Det statslige beredskab skal ikke overtage, men det skal understøtte og koordinere, når der er behov for en national indsats.
Og tiltagene skal kun bruges, når udstyret i den konkrete situation vurderes som kritisk for patientsikkerheden og for folkesundheden, og når de er strengt nødvendige.
Så er det selvfølgelig vigtigt at understrege, at lovforslaget her jo ikke løser alle forsyningsudfordringer.
Det er heller ikke meningen, og det forsøger vi sådan set heller ikke at bilde nogen ind.
Så lovforslaget balancerer behovet for national koordination med respekt for det ansvar, som man har ude i landets kommuner og regioner.
Så det handler ikke om kontrol, men handler i højere grad om samarbejde, ansvar og rettidig omhu.
Og så handler det ikke mindst om at stå bedre rustet, når næste krise rammer, for det er uundgåeligt, at på et tidspunkt rammer næste krise.
Derfor handler det om, at vi skal være forberedte.
Med de ord takker jeg også Folketingets partier for den positive modtagelse af regeringens lovforslag, og jeg står naturligvis til rådighed i forhold til den videre udvalgsbehandling for besvarelse af de spørgsmål, som udvalgets medlemmer måtte have undervejs.